Diari Oficial de la Generalitat Valenciana


Sumari del DOGV 9476, del 23-11-2022 (2022/10173)

RESOLUCIÓ de 9 de novembre de 2022, de la Subdirecció General de Relacions Laborals, per la qual es disposa el registre i la publicació de l'acord de la Mesa de Persones Majors, dependent actualment del conveni col·lectiu laboral per al sector privat de residències de la tercera edat, serveis d'atenció a les persones dependents i desenvolupament de la promoció de l'autonomia personal de la Comunitat Valenciana, a fi de procedir a la revisió i actualització de les taules salarials (codi conveni número 52214431759302).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9476

Data del DOGV
:   23-11-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/10743


Data del document
:   09-11-2022

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 9 de novembre de 2022, de la Subdirecció General de Relacions Laborals, per la qual es disposa el registre i la publicació de l'acord de la Mesa de Persones Majors, dependent actualment del conveni col·lectiu laboral per al sector privat de residències de la tercera edat, serveis d'atenció a les persones dependents i desenvolupament de la promoció de l'autonomia personal de la Comunitat Valenciana, a fi de procedir a la revisió i actualització de les taules salarials (codi conveni número 70050921805922). [2022/10328]  
  
Vista l'acta de la Mesa de Persones Majors sobre l'acord de revisió i actualització de les taules salarials del conveni col·lectiu laboral per al sector privat de residències de la tercera edat, serveis d'atenció a les persones dependents i desenvolupament de la promoció de l'autonomia personal de la Comunitat Valenciana, subscrit pels representants de la part social i empresarial, i de conformitat amb el que es disposa en l'article 90, apartats 2 i 3, del Reial decret legislatiu 2/2015, de 23 d'octubre; l'article 2.1.a del Reial decret 713/2010, de 28 de maig, sobre registre i depòsit de convenis i acords col·lectius de treball, i l'article 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, d'acord amb el que s'estableix per l'article 51.1 de l'Estatut d'Autonomia de la Comunitat Valenciana, i el Decret 175/2020, de 30 d'octubre, del Consell pel qual s'aprova el Reglament orgànic i funcional de la conselleria d'Economia Sostenible, Sectors Productius, Comerç i Treball, aquesta Subdirecció General de Relacions Laborals resol:  
  
  
Primer  
Ordenar-ne la inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i depòsit del text de l'acord.  
  
Segon  
Disposar que es publique en el Diari Oficial de la Generalitat Valenciana.  
  
València, 9 de novembre de 2022.- El subdirector general de Relacions Laborals: Joaquín Vañó Gironés.  
  
  
Acord de millora de les condicions de treball del personal de l'acció concertada de persones majors  
  
Preàmbul  
  
El Decret 181/2017, de 17 de novembre, del Consell, va desenvolupar l'acció concertada per a la prestació de serveis socials en l'àmbit de la Comunitat Valenciana, modificat recentment pel decret 188/2021, de 26 de novembre, del Consell.  
Aquest decret engloba diferents sectors de serveis socials susceptibles d'acció concertada, entre altres: Persones Majors Dependents, Diversitat Funcional, Salut Mental, Infància i Adolescència, Dona i Acció i Inclusió Social.  
Aquests sectors recullen centres i serveis que presenten unes característiques molt diferents i van dirigides a col·lectius amb diferents necessitats, fet que es reflecteix en el finançament dels centres. Ara bé, les persones professionals que exerceixen la seua labor professional en els diferents sectors tenen convenis laborals i taules salarials dispars per idèntiques funcions i categories; fet de difícil comprensió, per la qual cosa es considera una qüestió de justícia social i equitat, treballar per a aconseguir una homogeneïtzació de les condicions laborals i salarials de totes les persones professionals.  
Aquesta situació de disparitat, tant pel que respecta al finançament d'acord amb les pròpies característiques dels serveis i centres, com pel que respecta als salaris i drets laborals de les persones que els integren, ha propiciat que s'estiga treballant des de 2019 per part de la Vicepresidència i Conselleria d'Igualtat i Polítiques Inclusives mitjançant la constitució de taules de treball en l'acció concertada en els diferents sectors.  
  
Actualment, hi ha quatre taules sectorials de treball diferenciades, integrades per entitats d'iniciativa social, organitzacions empresarials i sindicals, que convergeixen en 2021 en la Taula d'Acció Concertada, òrgan de participació pioner a escala autonòmica i a escala estatal, que es va constituir el 14 de desembre de 2021.  
Aquest òrgan queda integrat per tots els sectors i agents socials, així com per la Vicepresidència i Conselleria d'Igualtat i Polítiques Inclusives, i té com a objectiu treballar de manera consensuada i activa per l'homogeneïtzació del finançament dels diferents àmbits d'actuació, posant com a horitzó el desenvolupament d'un conveni únic per a l'acció concertada del sistema públic de serveis socials, equilibrant les condicions laborals entre sectors i els salaris que perceben les persones treballadores que ho desenvolupen. Equitat laboral com a principi de justícia social.  
Tot això propiciarà una millora del finançament del concert de persones majors, de caràcter pluriennal (2022/2026), i amb l'horitzó posat en les fórmules de pagament delegat que preveuen la Llei 3/2019 de serveis socials inclusius i el decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
La Taula de Treball de Persones Majors, va quedar integrada per les organitzacions sindicals FSS CCOO PV i FeSP UGT PV, ajunte l'Associació de Residències i Serveis d'Atenció als Majors del sector solidari LARES Comunitat Valenciana.  
En el marc de l'autonomia que aquestes entitats tenen, i reconeixent-se recíprocament capacitat jurídica per a aconseguir aquest acord, manifesten:  
  
  
ACORDEN  
  
1. El present document té el seu antecedent en l'acord que es va signar entre les tres entitats en data 20 de juny de 2022. Acord, el present, que ve a substituir-lo i a ampliar-lo perquè adquirisca el caràcter de definitiu.  
2. Traslladar aquests augments de finançament als corresponents augments de salaris dels treballadors i treballadores afectats, així com l'equiparar de manera progressiva la jornada laboral, tenint com a horitzó salarial les taules retributives que la Generalitat Valenciana té per al personal al seu servei.  
3. L'equiparació progressiva de la jornada s'implantarà en els termes que s'acorden en cadascuna de les 4 taules de treball d'acció concertada.  
4. S'adquireix un compromís de negociar un conveni col·lectiu d'aplicació per a totes aquelles entitats sense ànim de lucre i d'iniciativa social que tinguen concertada la prestació de serveis socials sobre la base del Decret 181/2017, de 17 de novembre, del Consell, pel qual es desenvolupa l'acció concertada per a la prestació de serveis socials en l'àmbit de la Comunitat Valenciana per entitats d'iniciativa social.  
  
5. L'inici de la negociació és el que s'acorde en les quatre taules de treball d'acció concertada.  
6. Fins que no entre en vigor el futur conveni col·lectiu per a aquelles entitats sense ànim de lucre i d'iniciativa social que tinguen concertada la prestació de serveis socials sobre la base del Decret 181/2017, de 17 de novembre, del Consell, el conveni col·lectiu d'aplicació continuarà sent el conveni col·lectiu de treball per al sector de residències privades de la tercera edat, serveis d'atenció a les persones dependents i desenvolupament de la promoció de l'autonomia personal de la comunitat valenciana, codi 88263902263743, a excepció dels salaris, de la jornada laboral en els termes que es pacten en les taules de negociació, i de qualsevol millora o especificació que es reflectisca en el present acord.  
  
7. Elaboració de les taules salarials que entraran en vigor l'1 de juliol de 2022 fins al 31 de desembre de 2022, i que suposa equiparar-se al 80 % sobre les taules retributives de la Generalitat Valenciana. Tot això, llevat que, en les resolucions d'inclusió en el concert social, l'aprovació de les noves taxes no tinguera efecte retroactiu des d'1 de juliol. En aquest cas, les taules salarials entraran en vigor en la data que allí es determine.  
8. En qualsevol cas, i donat el retard en el pagament durant els mesos en què el concert no està signat, s'estableix un termini d'adaptació, sent obligatori aplicar les noves taules salarials per part de les entitats acollides el concert, i amb efecte retroactiu, a partir del moment en què l'Administració comence a efectuar els pagaments amb els imports del preu/plaça regulats en el concert social.  
9. Les diferents taules del concert pluriennal (2022/2026) s'elaboraran anualment.   
10. Les categories o grups professionals per a l'elaboració de les taules seran els fixats en les taules retributives de la Generalitat Valenciana i que figuren en el present acord.  
11. Les entitats que disposen de diversos centres de treball en els quals en algun d'aquests hagen concertat amb l'Administració els seus serveis sota el marc del concert social, però en uns altres d'aquests no ho hagen fet, o bé les entitats que disposen de serveis tant de Residència com de Centre de Dia, Servei d'Ajuda a domicili, o bé Programes d'Intervenció Comunitària, han d'aplicar el present acord exclusivament en aquells centres de treball o en aquells serveis que hagen quedat inclosos en el concert social. La resta de centres o la resta de serveis de la dita entitat, continuarà aplicant el conveni col·lectiu de Residències Privades o bé el conveni col·lectiu que li siga aplicable segons la seua activitat.  
  
Perquè el que s'estableix en el paràgraf anterior siga aplicable, serà condició imprescindible que el personal afectat a aquest centre o als serveis que no siguen concertats, quede totalment diferenciat i sense prestació de serveis en els centres o serveis que sí que queden afectats pel concert social.  
12. El present acord estableix un vincle inequívoc entre la millora del finançament per part de l'Administració a les places concertades, amb la millora de les condicions de treball del personal afectat, i que implica increments salarials importants en tots els seus nivells i categories laborals.  
Sobre la base d'això, si per qualsevol circumstància, una entitat, perquè ho decidira motu proprio, o bé per part de l'administració, es produïra la seua eixida del concert social, a partir del citat moment deixaria de ser aplicable el present acord, reprenent a partir d'aquell moment l'aplicació de l'estructura salarial del conveni col·lectiu de residències privades de la Comunitat Valenciana, amb la recuperació de tots els complements salarials que formaven part de l'estructura salarial anterior.  
Entre altres, aquesta situació es podria posar de manifest pels següents motius: pèrdua de l'autorització per a l'aplicació del concert per part de l'entitat; decisió voluntària de l'entitat de deixar d'estar concertada; finalització del procés del sistema de concert social per part de l'Administració; anul·lació judicial del Decret del Concert o bé de qualsevol de les resolucions de convocatòria d'aquest. Tenint la present relació de causes un mer caràcter il·lustratiu sense que això supose la consideració d'una llista tancada de causes.  
  
13. S'acorda la creació d'una comissió paritària del present acord, formada per quatre representants. Dos per part de l'entitat LARES, un per part de CCOO i un altre per part d'UGT. Tindrà com a funcions les establides amb caràcter general a les comissions paritàries dels convenis i acords col·lectius en l'Estatut dels Treballadors. Les entitats o treballadors si posaran en contacte amb la citada comissió paritària mitjançant l'enviament d'un correu electrònic a: wabfn@htppghqjtekeflhr.jrr.  
  
  
  
  
  
ACLARIMENTS COMPLEMENTARIS  
1. El Plus de festius i diumenges s'abonarà segons l'import inclòs en la present taula salarial, per cada hora treballada en diumenge o festiu. Es modifica així el que s'estableix en el conveni col·lectiu de residències privades en el qual l'import del plus festiu s'abona en una quantitat per dia, amb independència de les hores treballades en dia festiu.  
  
2. Plus de disponibilitat: Es podran establir torns de disponibilitat, voluntaris, que tindran una retribució específica de 22,77 euros.  
  
3. Plus de personal d'adaptació: la persona treballadora que a l'entrada en vigor del conveni col·lectiu de residències privades vigent l'1 gener de 2008, estiguera percebent aquest plus personal, consistent en retribució mensual, incloses les vacances, continuaria percebent-lo amb caràcter fix, periòdic, no compensable ni absorbible i íntegre.  
4. El personal contractat en l'entitat amb data anterior al 1-7-2022 que, a la data de la signatura d'aquest acord, perceba un import del plus d'antiguitat per trienni superior a l'establit en les presents taules, continuarà percebent aquell import per trienni del conveni de residències privades i no l'establit en les presents taules, fins que aquestes taules en anys successius establisquen l'import del trienni per una quantia superior al del conveni de residències privades.  
Per contra, al personal contractat a partir del 1-7-2022, li seran aplicables íntegrament les taules establides en aquest acord.  
5. Per a les entitats que hagen d'aplicar el present acord en tots o en part dels serveis que ofereixen per haver quedat enquadrats en el concert social, l'aplicació de la present taula salarial implica la substitució completa de l'estructura salarial actual. Per tant, les entitats, amb l'aplicació de la present taula salarial podran absorbir i compensar amb els imports ací establits, qualsevol tipus de complement personal, de lloc de treball o de qualsevol altre tipus, tinguen la denominació que tinguen, i encara que provinguen de pactes individuals.  
  
Tot això amb el límit que la substitució de l'actual estructura salarial per l'anterior, no pot suposar de cap manera que les persones treballadores perceben, en conjunt, una retribució global anual inferior a la que percebien abans de l'entrada en vigor del present acord. I en tot cas a excepció del plus personal d'adaptació per a les persones treballadores que tinguen dret a percebre'l, que quedarà al marge de la dita compensació.  
A títol d'exemple, i sense que servisca de llista tancada, es podrà aplicar la compensació i absorció sobre els complements personals, plus d'activitat, incentius, plus de responsabilitat, plus de comandaments intermedis, retribucions voluntàries, etc.  
6. Les persones treballadores que a la data d'entrada en vigor del nou sistema de retribució de l'antiguitat en data 1-1-2008 ja estigueren percebent complements d'antiguitat conformement amb el sistema anterior, els continuaran percebent sota la denominació de «antiguitat consolidada», i sense que puga quedar absorbida i compensada per la nova estructura salarial.  
  
LARES CV  
Julia Rico Díaz  
  
UGT SERVEIS PÚBLICS  
José Marchante Aigualit  
  
FSS CCOO PV  
Alfonso Valero Tarancón